**Гүн Г.АЮУРЗАНА**

**ЛАМ ЭЦЭГ**

Олзлогдсон охидыг худалдаж аваад өсгөн хүмүүжүүлж инжийг нь бэлтгээд гэрт нь буцааж буян үйлдэгч гүн ухаантаны тухай жүжгийг бичгийн сайд нь ордонд тоглуулж толилуулсан яг тэр өдөр. Төрсөн эцэг нь дайны талбарт баатарлагаар амь үрэгдээгүй, зүгээр л ядуу лам дагаад тэнүүчлэн одсон тухай эзэн хаан анх сонсчээ. Жүжиг маш адармаатай, бас төгсгөл нь хэтэрхий гунигтай байлаа. Буянтан үс нь халзарч, сахал нь бууралтсан хойноо өөрийн ивээлд буй хүмүүжигчдийнхээ нэгэнд ухаанаа алдан дурлачих юм.

Жүжиг дууссаны дараа хаантаны царай ердийнхөөрөө л гэгээн тунгалаг гялалзаж байсан ч, оройхон цэцэрлэг дэх сэхээвчин дотроос байдгаараа хашгирах нь сонсогджээ. Зарц нар гүйж очоод, мөчрийн үзүүрт өлгөсөн тоорын өнгөт дэнлүүний гэрэлд үзэгдэх хааны царайг анхандаа хэн нь ч таньсангүй.

-Хэн түүнд дуулгасан юм бэ? гэж хатан эмгэ нь бухимдахад, хариулах зүрхтэй хүн олдсонгүй. Төрийн нууц задруулагчийг сэм хайцгааж,

-Тэр энэ ертөнцийн эзэн шүү дээ. Тэр бүгдийг мэдэх эрхтэй гэж тэргүүн сайд хэлэх хүртэл ордон даяараа түгшүүрт автжээ.

Хаан яг хорин өдөр сэхээвчинд суув. Өглөөний цайгаа уухаа больж, үдээс хойхно л жаахан юм иднэ.

Хорин нэг дэх өглөө нь зарц нарынхаа нөмөргөсөн хөвсгөр хөнжлийг илдээрээ хүү цавччихаад, авд мордох байдлаар хувцаслаж, морь эмээллэхийг тушаахад л ордон сая хэвийн горимдоо орох нь гэсэн найдлага хүн бүрийн дотор асчээ.

Хаан “Авд явна” хэмээн эмээ, эх хоёртоо хэлээд, харин тэргүүн сайдыг тусад нь дуудаж цөөвтөр үг айлдав. Намрын дунд сарын налгар сайхан өдөр байлаа.

Ууланд суугаа дияанчийн туслах байдгаараа сандарчихсан, хүнд том гутлаа пар пар чирсээр амьсгаа дээртэй гүйн орж ирээд, багшийнхаа бясалгалыг сандааж орхив.

-Ирж байна! Ордноос!

Лам гараа залхуутай зангаад, нүдээ буцаж анив.

-Үгүй ээ! Тийм биш! Ордныхон!

Лам нүдээ ч нээсэнгүй цааш бясалгав.

-Багш аа! Таны ордныхон! Таны!

Лам нүдээ ахин нэг нээснээ муухан инээмсэглэв. Тэгээд гараа ахин зангахад, туслах нь сэхээ орох мэт нүдээ эргэлдүүлж жаахан зогссоноо, доор мэхийгээд ухран гарлаа.

Анир чимээгүй, бөглүү уулын явган жимээр морьтнууд цуварсаар, эцэст нь хоёр гуравхан л хүн агуйт оргилын хэсэгхэн төгөл рүү өгсөж ирэв.

“Хүнд бэрх тулалдааны үеэр олсон шарх сэдэрсний улмаас өвчилж тэнгэрт халив” хэмээн олон жилийн өмнө зарлагдсан эцэгтээ золгохоор хаан хүү нь ирж буй нь энэ.

-Багштан хэзээ бясалгалаа хураана, тэр цагт л таныг уулзуулж болно гээд дияанчийн туслах их хааны өмнө сөгдөн айлтгаснаас хойш гурван өдөр гурван шөнө өнгөрсөн хойно л өвгөн лам сая хааны аяны асарт хүрч иржээ.

-Би Энх-Амгалан хаан байна.

-Надад бол нэр байхгүй. Хүмүүс харин Илдчин лам л гэдэг юм.

-Таны сэлмийн эрдэм гарамгай гэж сонссон. Би сонирхож болох уу?

-Үгүй дээ. Илд эргүүлэх нь миний хувьд бусдынхаас тэс өөр зорилготой. Би нисч өнгөрөх ялааны толгойг хяргах гэж биш, сэтгэлд төрөх хямдхан санааг үгүй хийх гэж л дасгал хийдэг юм.

-Би харж болох уу?

-Хүнд харуулах гэж хийдэг юм биш ээ…

Дияанч эцэстээ эзэн хааны тансаг зоогноос тал аяга будаа, хэрчим мах идчихээд төгөл рүүгээ буцав.

Хаан тэнд ахин гурав хоног саатахдаа бараа бологсодтойгоо нэг ч үг сольсонгүй. Гурав дахь өглөө эцэг нь илдийн дасгал хийхийг хадны орой дээрээс сэм харжээ.

Өдөр нь дияанч алхсаар аяны асарт нь ирээд, хааныг ажиглан удтал чимээгүй суулаа. Хааны тэвчээр барагдаж, гэнэт өмнө нь сөхрөн суугаад уйлахад лам дуугарсангүй, гараа ч хөдөлгөсөнгүй. Хааны албатууд тэднийг хөндлөнгөөс харж түвдэлгүй асраас гарч гүйжээ. Үдэш болохын хэрд асрын дотор сая хүний дуу гарсан нь:

-Эртээрхэн би нэг жүжиг үзлээ. Тэнд нэг өвгөн гарах юм гэх хааны үг байв.

Лам дуугарсангүй. Бодвол, инээмсэглээ биз.

-Өтгөс Гүнз шиг уудам ухаантай тэр өвгөн залуу цагаасаа л буян үйлдэж, дайнд өнчирсөн охидыг үрчлэн авч, асран хамгаалж, бүх төрлийн эрдэмд нягт, ёс журамд онцгой болгон хүмүүжүүлдэг юмсанж. Улс даяараа нэрд гарсан нэгэн тул тэдний гэрт өссөн охидыг хаад ноёд дуртайяа хатан бэр болгон буулгадаг байж л дээ. Гэтэл мөнөөх хосгүй ухаант өвгөн чинь толгойн үс нь халзарч, сахал нь цал бууралтсан хойно өргөмөл охидынхоо нэгэнд сэтгэл алдарчих юм...

-Үзсэн жүжиг байна. Чамайг төрөөгүй байхад... гэж лам хэлээд босов.

-Би жүжиг үздэггүй. Таныг амьд байдаг, аглаг ууланд суудаг гэж мэдсэн яг тэр өдрөө би юу бодохоо ч мэдэхгүй болсон тул энэ жүжгийг үзсэн юм гэж хаан хэлэв.

-Юу бодохоо мэдэх тийм чухал гэж үү? хэмээн мушийснаа лам огтоос яриа үүсгээгүй мэт эргэн, агуйд барьсан гэрийнхээ зүг алхлаа.

Тэр алхах зуураа бас бясалгадаг юм. Хорвоо ертөнц, уулын жимээр мацан гарч ирсэн гийчид түүний сэтгэлээс арилж, алхаандаа таацуулан амандаа дэмий нэг аяз гүвтнэлээ.

Ламыг ийнхүү биеэ цэхлэн алхаж, алхаа нь яг жигдрээд ирэх үед араас нь дуудах сонсогдов.

-Аав аа!

Эзэн хааны биш, эцэггүй өссөндөө хорссон, арга нь барагдсан өрөвдөлтэй жаалын дуу байв. Жаалын дуунд ямар нэгэн увдис байсан бололтой, гэнэтхэн л эцэг хүнийх нь зөн сэржээ. Тэр бол хүү нь шүү дээ! Хүү нь! Эргээд харахад ямар царайлчихсан зогсож байх бол гэхээс яагаад ч юм бэ учиргүй халгахад, ийм танил бус догдлол өөрт нь нүүрлэсэнд дияанч хэнээс ч юм бэ ичжээ. Ичихийн сацуу хүүгийнхээ арга тасарсан, хөөрхийлөлт царайг харна гэхээс бэргэсээр яг дороо таг хөшөөд, юу хэлэхийг нь хүлээв. Хэн хэн нь дуугүй ийн удтал зогсоод, дияанчийн тэвчээр хүрэлцсэнгүй, эргэн харлаа. Тийм ээ, дияанчийн тэвчээр хүрэлцэхгүй болно оо гэдэг байж болшгүй. Гэвч тэр үнэхээр эргэн харсан юм шүү. Бүрэнхийд хүүгийнх нь царай харагдсангүй. Сайн хэрэг. Харин:

-Намайг дорд үзэхийнхээ оронд зүгээр л алчих. Гуйя! гэж ертөнцийг эрхшээсэн хүчирхэг эзэн хаан аяархан хэлэх дуулдав.

Тэр дуу хоолойд тэвчиж өнгөрөөхөд маш хэцүү зовлон нэвт шингэсэн байлаа.

“Зовлон гэж бас л зохиомол зүйл болохыг тэр харин хэзээ ч ухаарахгүй байх аа даа” хэмээн бодоод лам санаа алдав. Догдлол гээч ганцхан санаа алдалтаар л арчигдчих, тийм л өчүүхэн зүйл ажээ.

-За, чи тэгвэл намайг яагаад хаан ширээг огоорч, аглагт суусныг ойлгох шив? хэмээн лам тайвнаар хэлээд агуйнхаа амны төгөл дундуурхи жимээр итгэлтэйеэ алхлаа.

-Та хүүтэйгээ юу ярилцав даа? гэж туслах нь асуув.

-Дияанч хүнд хаантай үгээ ололцох амархан шүү дээ. Харин хаан хүн дияанчтай үгээ ололцож чадах уу?

-Чадахгүй л дээ.

-Тэгэхээр би түүнтэй юу л ярилцав гэж дээ.

-Тэр одоо бүх дэлхийн эзэн болсон гэж туслах нь хэлэв. Нэлээд азнаснаа, -Таны оронд! хэмээн нэмэн дуугарчээ.

Өвгөн дияанч толгой дохисноо:

-Түүний оронд байсан бол, мөн ч олон сайн зүйл хийх боломж надад олдох байж дээ гэв.

-Хэрэв танд боломж гарвал, амьдралаа залруулах уу? гэж туслах нь асуулаа.

Өвгөн дияанч дуугарсангүй.

-Амьдралаа залруулах боломж гарвал, та яг аль үедээ буцаж очих вэ? гэж туслах нь ихэд шамдуухан асуулаа.

-Цаг хугацааг хэн ч буцаахгүй шүү дээ.

-Хэрэв буцаах боломж олдвол, та залруулах уу?

-Үгүй дээ. Яах юм бэ? Залруулахаар буруу зүйл би хийсэн гэж үү?

-Та буруу зүйл хийгээгүй л дээ. Өршөөгөөрэй гээд туслах нь мэхийн ёсоллоо.

Дияанч ганцаар үлдээд, “Үгүй ер, тэр жүжгийг өнөө болтол тоглосоор байгаа юмсанж ээ? Сайхан жүжиг байж билээ. Хөөрхий буянтан эр энэ аглагч амьдралыг мэдэхгүйдээ л тийм өрөвдмөөр байдалд ороо шүү дээ. Үтэр мартаж орхихгүй л бол сэтгэл татах юм дэндүү олон таарахаар тийм л эгзэгтэй зүйл юм даа, хүний ертөнц гээч” хэмээн чангаар хэлэв. Тэгээд залуу цагаасаа дэргэдээ тавьж унтаад заншчихсан ган илдээ хуйнаас нь сугалж харлаа. Жаахан азнаснаа босоод саяынхаа богинохон дурсамж, агуй дотуур хөвөх хэлсэн үгсийнхээ цуурайг цавчиж хаячихаад завилан суув.

***2014.***